Урысеймрэ Китаймрэ зэпещIэ
Китайм щыщ Цзецзе Инь Урысей Федерацэм къакIуэри, Пермь дэт Къэрал лъэпкъ къэхутакIуэ университетым щIэныгъэ нэхъыщхьэ щызэригъэгъуэтащ. ЗэрыцIыкIурэ литературэм дихьэх щIалэр китай, урыс тхылъ куэд еджащ икIи зригъэпщэн мурадкIэ, и щIэныгъэр Урысейм щыпищэм нэхъ къищтащ.

"Урысей Федерацэмрэ абы и цIыхухэмрэ нэхъ гъунэгъуу зэзгъэцIыхуну си нэ къикIырт, хамэ лъэпкъым и щэнхабзэр зэзгъэщIэну сыхуейт, сIурылъ урысыбзэр езгъэфIэкIуэну си хъуэпсапIэт, - жеIэ Перьм университетым ФилологиемкIэ и факультетыр къэзуха Цзецзе Инь.
А университетым и ныбжьэгъу пщащэ зэрыщеджэм къыхэкIыу, абы и чэнджэщкIэ еджапIэр къыхихащ щIалэм икIи бзэщIэныгъэмрэ литературоведениемрэ хуеджащ. Ар занщIэу дихьэхащ университетым, тхыдэшхуэ зэриIэр фIэгъэщIэгъуэн хъуащ. ИкIи иригушхуэу жеIэ УФ-м Егъэджэныгъэмрэ щIэныгъэмкIэ и министерствэм стипендие ириту ди къэралым зэрыщеджар.
Инь и диплом лэжьыгъэр триухуащ Астафьев В.П., Руспутин В.Г. сымэ я IэдакъэщIэкIхэм. Абы зэрыжиIэмкIэ, ахэри нэгъуэщI урыс тхакIуэ, усакIуэ куэди Китайм фIыуэ къыщацIыху.
ЩIалэр еджэу мыбы щыIэху китаибзэр яригъащIэу, зэдзэкIакIуэу лэжьащ. Творчетсвэм, спортым дихьэх студентыр жыджэру хэтащ студент гъатхэхэм, университетым и спорт пэшым зыщигъэсащ.
Цзецзе Инь кIуэжауэ Китайм и еджапIэ нэхъыщхьэ нэхъыфIхэм ящыщ зым щолажьэ, езым зэрыжиIэмкIэ, Урысейм щызэригъэгъуэта щIэныгъэр абыкIэ сэбэпышхуэ хъуащ. Иджы абы фIыуэ илъагъу урысыбзэр нэгъуэщIхэм ирегъэдж.

НэщIэпыджэ Замирэ.
